Den nye skilsmisseaftale, der tirsdag er indgået mellem Folketingets partier, betyder, at børnechecken deles ligeligt mellem forældrene - uanset om de er samlevende eller gift.

Det glæder skatteminister Karsten Lauritzen (V), at der dermed er udsigt til mere ligestilling mellem kønnene.

- I dag får kvinden i langt de fleste tilfælde udbetalt hele børnechecken. Det afspejler ofte ikke de familiemønstre, vi ser i dag. Samtidig ønsker vi ikke et system, som i sig selv kan være årsag til konflikter.

- Med den her aftale sikrer vi først og fremmest mere ligestilling mellem kønnene. Vi tager et vigtigt skridt i retning af en mere rimelig familiepolitik, og det er jeg meget tilfreds med, siger skatteminister Karsten Lauritzen.

Konkret betyder aftalen, at børne- og ungeydelsen fra 2020 deles op og udbetales ligeligt til forældrene.

Hvis de ikke bor sammen, vil de som udgangspunkt også hver især få udbetalt halvdelen af ydelsen. Samtidig ændres indkomstaftrapningen, så den vil ske for forældrene hver især.

Forældre, der ikke bor sammen, kan aktivt vælge, at hele ydelsen kun udbetales til én af dem, hvis de er enige om det.

Er der uenighed mellem forældrene, kan udbetaling ske til den ene, hvis en samværsafgørelse fastslår, at barnet er mest det ene sted.

I alt får det betydning for cirka 650.000 par, der fremover får delt deres børne- og ungeydelse.

Derudover er der i dag cirka 38.000 modtagere, som fortsat modtager ydelsen alene, fordi de har forældremyndigheden over barnet alene.

/ritzau/